Raadio 2

Raadio 2 (lühend R2) on Eesti Rahvusringhäälingu raadiojaam.

Raadio 2 on Eesti värske popmuusika edendaja. Tutvustatakse eesti muusikute albumeid, singleid ning avaldatakse ka seni tundmatute muusikute loomingut. Mõnest sellisest on saanud tuntud popmuusikaesitajad.

Lisaks Eesti muusikakultuuri edendamisele on Raadio 2-l oluline roll arendada ja laiendada kuulaja muusikalist silmaringi. Jaama eesmärk on olla uue muusika ekspert ja maaletooja ning muusikaliste subkultuuride kodu Eesti raadiomaastikul. Iseloomulik on ka nn õhtune vöönd, mille põhirõhk on alternatiivmuusika saadetel. Iga õhtuse vööndi saade käsitleb kindlat muusikastiili.

Raadio 2 kavas on sõnasaateid ja muusikat. Sõnasaadete eesmärk on käsitleda olulisi ühiskonnateemasid. Hommiku- ja päevaprogrammi jutusaated sisaldavad ka päevapoliitilisi teemasid. 

Raadio 2 peatoimetaja on Kristo Rajasaare.

Ajalugu 
ERR-i eelkäija Eesti Raadio omas 1993. aastal nelja raadiojaama – konservatiivsem I programm, kergem II programm – Vikerraadio, III programm välissaadete jaoks ning venekeelne IV programm. 

Raadioreformi käigus liideti I programmiga Vikerraadio (nimeks jäi I programm). II programmi sagedusel alustas tegevust uus Eesti Raadio jaam – noortele suunatud isemajandav kommertsjaam Raadio 2, mis läks esmakordselt eetrisse uue Raadiomaja 10. korruselt 1. mail 1993. Neljandaks jaamaks sai R2-ga samal ajal alustanud venekeelne Raadio 4. 1995. aastal sai I programmist kaasaegsem Vikerraadio ja III programmist süvakultuurile orienteeritud Klassikaraadio.

R2 oli esimene ööpäev läbi eetris olev ER-i raadiojaam. Kommertsjaamana müüs R2 reklaamiaega. Riik jaama ei finantseerinud, kuid reklaamimüügitulud aitasid ülal pidada kogu Eesti Raadiot. Raadio 2 asutatigi eesmärgiga jaam erastada. Populaarsemate saatejuhtide palgad olid kõrgemad kui ER-i juhtkonnal. Jaam asus eraldi korrusel ja sellel oli võimalik eraldi sissepääs. Hiljem loobuti erastamise plaanist.

1998. aastal hakati kontserte vastuvõtma uue satelliitjaama vahendusel. Jaamas toodeti palju uudiseid. Lisaks Eesti Raadio uudistele olid eetris erivaldkondade uudised sh äriuudised. 2000 aastal oli jaamas 37 uudistesaadet.

2001. aastal avati uus stuudio, milles võeti kasutusele uus digitaalpult. R2-st sai esimene raadiojaam Eestis, mis läks üle digitaalväljastusele. Samuti hakati edastama RDS-signaali, kus lisaks jaama-, saate-, ja muusikapalainfole edastati ilmateadet.

1990. aastate lõpu ja 2000. aastate alguse märksõnadeks Raadio 2-s võib pidada reklaamirohkust, pealiskaudsust ja meelelahutusliku suunitlusega informatsiooni. Positiivselt paistis Raadio 2 ka siis silma laia muusikavaliku ja õhtuse vööndi saadete poolest.

Reklaami edastamine lõpetati 2005. aastal. Aasta varem peatoimetajaks saanud Heidy Purga reformis jaama ümber tänapäevasesse formaati ja praegusse kontseptsiooni. Suurenes Raadio 2 roll kohaliku muusika ja (pop)kultuuri edendamisel. Sihtrühmaks võeti 15–29-aastased kuulajad. Tunnuslaused olid “Homsed hitid juba täna” ja “Meie usume uude muusikasse”.

R2 hakkas edastama enda uudiseid, mis olid lühemad ja muusikalise taustaga ning olid eetris hommikust kuni 17-ni. Seejärel oli eetris ER-i uudistesaade Päevakaja. Õhtuses vööndis enam uudiseid polnud. Nädalavahetusel olid eetris ainult ER-i uudised.

Pärast Eesti Raadio ja Eesti Televisiooni ühendamist Eesti Rahvusringhäälinguks jätkas jaam tööd. Eelarvekärbete tõttu kaotati R2 enda uudised ja eetrisse jäid ERR-i raadiouudised. Ka praegu nähakse vajadust tulevikus taastada R2 uudised, mis arvestaksid jaama formaadiga.

Hilisemates arengukavades ei ole sihtrühm nii vanusepõhine. Eesmärgiks võetakse olla popmuusikat edendav jaam, mille vaheldusrikas üldhuviprogramm on suunatud avatud, muutumismeelsetele ja aktiivsetele inimestele. Teljeks jääb Eesti esinejate tutvustamine.

Eesti Fonogrammitootjate Ühingu korraldataval tunnustusüritusel Eesti muusikaettevõtluse auhinnad pälvis 2015. ja 2016. aastal aasta raadiojaama nimetuse.

Sagedused
 Hiiumaa 99,1 MHz
 Saaremaa 103,1 MHz
 Orissaare 103,4 MHz
 Sõrve poolsaar 98,1 MHz
 Raplamaa 99,5 MHz
 Pärnu- ja Narva 102,3 MHz
 Harjumaa 101,6 MHz
 Ida-, Lääne-Viru- ja Läänemaa 102,9 MHz
 Järva- ja Jõgevamaa 102,6 MHz
 Viljandimaa 103,3 MHz
 Tartu 96,3 MHz
 Valga-, Põlva-, Võru- ja Tartumaa 103,6 MHz
 Rakvere 95,8 MHz
 Karksi-Nuia 103,9 MHz

Raadio 2 saateid

Sõnalisi saateid
"Ajalootund"
"Elamise kunst"
"Hallo, Kosmos!"
hommikuprogramm "Silmad lahti"
"Kuulderaadius"
"Olukorrast riigis"
"Rahva Oma Kaitse"
"Siin me oleme"

Muusikasaateid
"Etnokonservid"
"Kaabel"
"Leviosuti"
"Metallion"
"Programm"
"Progressioon"
"Reggae Power"
"Rocka Rolla"
"Röntgen"
"Tallinn-Express" 
"Tramm ja buss"
"Urbanism"
"Vibratsioon"

Muusikaedetabeli saade
 "Raadio 2 Aastahitt"

Raadio 2 igakuine TOP 20 

Märtsis 2017 sagedamini Raadio 2 eetris esitatud muusikapalad: 
Jüri Pootsmann – "Silmades"
Ariadne – "Feel Me Now"
Chance the Rapper kaastegev Knox Fortune – "All Night"
The Knocks – "Trouble" (kaastegev Absofacto)
Katy Perry – "Chained To The Rhythm" (kaastegev Skip Marley)
Flank – "Open Your Heart"
Jamiroquai – "Automaton"
Ofenbach – "Be Mine"
Temples – "Strange Or Be Forgotten"
Karl-Erik Taukar – "Ei"
Future Islands – "Ran"
Lorde – "Green Light"
The Chainsmokers & Coldplay – "Something Just Like This"
Ed Sheeran – "Shape of You" (Stormzy remiks)
Kerli – "Spirit Animal"
Calvin Harris kaastegev Frank Ocean & Migos – "Slide"
Dead Furies – "Hey Boy Hey Girl"
Jain – "Heads Up"
Frankie Animal – "Nightlights"
Baloji – "Spoiler".

Kuulajaskond
Raadio 2 kuulajaskond TNS Emori eestimaalaste raadiokuulamise harjumusi kaardistava raadioauditooriumi päevikuuringu järgi:

Tegijad

Peatoimetajad
 Aastast 1993 – Margus Hunt
 Aastast 1998 – Urmas Leinfeld
 Aastast 2004 – Heidy Purga
 Aastast 2012 – Henry Kõrvits aka G-Enka
 Aastast 2014 – Kristo Rajasaare

Saatejuhid, ajakirjanikud, toimetajad
Raadio 2-s on tegev olnud hulk eesti ajakirjanikke, raadiosaatejuhte, diskoreid ja teisi kultuuritegelasi:

DJ Critikal, Viktoria Ladõnskaja, Vaiko Eplik, Romi Erlach, Mihkel Raud, Tiina Kaalep, G-Enka, Jaan Elgula, Madis Aesma aka Tursk, Mart Juur, Margit Kilumets, Marko Reikop, Ilomai Küttim aka Electra, Andrus Kivirähk, Kaidi Klein, Kaarel Kose, Tarvi Laamann, Toomas Luhats, Erik Moora, Erik Morna, Kalle Muuli, Siim Nestor, Mart Normet, Hillar Palamets, Ingrid Peek, Mallar Prandi, Heidy Purga, Märt Rannamäe, Maris Uusna, Koit Raudsepp, Ringo Ringvee, Allan Roosileht, Jan Uuspõld, Raul Saaremets, Reimo Sildvee, Marko Söönurm, Sten Teppan, Urmas Vaino, Margus Kamlat, Tõnu Pedaru, Ivo Linna, Indrek Ditmann, Sepo Seeman jne.

Vaata ka 
 Eesti raadiojaamade loend

Viited

Välislingid 
Raadio 2

Eesti raadiojaamad